SAMBIRU 22
Kumbi ndi Ntchitu Wuli yo Yichitika pa Ofesi ya Nthambi?
Ŵanthu wo aja pa Beteli agwira ntchitu mu madipatimenti ngakupambanapambana pakovya ntchitu yakupharazga muvyaru vinandi. Anyaki agwira ntchitu yakufwatuliya, kusindikiza magazini, kupanga mabuku ndi mavidiyo, kugwira ntchitu munyumba yakusungiyamu mabuku pamwenga kuphwere nkhani zinyaki za m’chigaŵa cho.
Komiti ya Nthambi ndiyu yiwonere ntchitu zenizi. Wupu Wakulongozga, ukupereka mazaza pa nthambi yeyosi ku Komiti ya Nthambi yo yipangika ndi abali atatu akwenere pamwenga kujumpha. Komiti ya nthambi yeyosi, yiziŵiska Wupu Wakulongozga mo ntchitu yitende m’charu chawu ndipuso masuzgu ngo akumana nangu. Malipoti ngaviyo, ngatovya Wupu Wakulongozga kusankha nkhani zo zingalembeka mu mabuku ndipuso zo zingasambirika pa maunganu nga mpingu ndi maunganu ngakulungakulu. Ŵanthu wo amiya Wupu Wakulongozga atumizgika pafupipafupi kuti akayende nthambi ndi kupereka ulongozgi ku Komiti ya Nthambi wa mo yingagwiriya ntchitu yaki. (Nthanthi 11:14) Pa nyengu iyi, anozga unganu wapade wo wakumiya likulu la Akaboni aku Yehova wakamba nkhani kuti yichiski ŵanthu a m’charu cho.
Kovya mipingu. Abali akwenere wo ateŵete pa nthambi ndiwu azomerezga kuti mipingu yipangiki. Abali ŵenaŵa, alongozga so ntchitu yo yichitika ndi apayiniya, amishonale ndipuso akuwonere madera wo ateŵete m’charu chenicho. Yiwu anozga maunganu ngakulungakulu, kuwonere ntchitu yakumanga Nyumba za Ufumu ndipuso awonesesa kuti mabuku ngo mipingu yadanisa ngatumizika. ntchitu yeyosi yo yichitika pa ofesi ya nthambi yitovya kuti ntchitu yakupharazga yifiskiki.—1 Akorinto 14:33, 40.
-
Kumbi Komiti ya Nthambi yitovya wuli Wupu Wakulongozga?
-
Kumbi ndi ntchitu wuli zo zichitika pa ofesi ya nthambi?
tum_Latn nya_Latn tum_Latn tum_Latn tum_Latn unk tum_Latn unk nya_Latn